पाठक साहब द्वारा रचित क्राईम रिपोर्टर सुनील कुमार चक्रवर्ती प्रसिद्ध शायर अकबर इलाहबादी की इन पंक्तियों को अक्षरशः सत्य करता और सत्यमेव जयते का नारा लगाता किरदार है ! जब 1963 में पहली बार सुनील पाठकों से मुखातिब हुआ था, तो क्या प्रकाशक, क्या विक्रेता और क्या पाठक, सभी का ये मानना था कि डिटेक्टिव - फिक्शन की दुनिया जिसमें सीक्रेट एजेंट, प्राईवेट जासूस या पुलिस इंस्पेक्टर स्थापित और प्रमुख पात्र होते थे, एक पत्रकार का किरदार नहीं टिक सकता, नहीं टिकेगा ! आज लगभग आधी सदी बीतने और 120 उन्पयासों के प्रकाशन के पश्चात, सुनील का किरदार डिटेक्टिव - फिक्शन में नए प्रतिमान स्थापित कर चुका है ! पिछले पांच दशकों के दौरान सुनील का ये किरदार, लाखों पाठकों के दिल और दिमाग पर अपनी अमिट छाप छोड़ चुका है ! सुनील की प्रसिद्ध "स्मार्ट टाक" को अनगिनत पाठकों ने ना केवल दिल से सराहा है, बल्कि अपने अंदाजे बयां में भी शामिल किया है !